Лъэпкъыр имыгъэукIытэу
ЩIэблэ узыншэ къызыщIэхъуэ лъэпкъым и насыпщ. Аращ, бынырщ, адэ-анэм гъащIэм щаIэ хъуэпсапIэхэр зрапхыр, я гум щагъафIэ мурад дахэхэр зыхуэгъэпсар. Сытуи гуапащэ быным ифI, и дахэ зэхэпхыну, абыкIэ угушхуэну! ФIыгъуэ куэдым я пIэ йоувэ апхуэдэ псалъэхэр.
Зи гугъу сщIы гурыщIэхэр зыхащIэ Шэрэдж районым хыхьэ Аушыджэр къуажэм щыпсэу зэщхьэгъусэхэу Таухэ Рафаэлрэ Марьянэрэ. Абыхэм я унагъуэм иджыблагъэ къагъэхьащ я къуэ закъуэ Замир къулыкъу щищIэ дзэ частым къикI ФIыщIэ тхылъ. Къыхэдгъэщынщи, Замир къулыкъур щрихьэкIыр пэжыжьэщ щалъхуа щIыналъэм. Хьэуа-хьэрш зыхъумэжыныгъэмкIэ дзэхэм хэту, ар щыIэщ Архангельск областым хыхьэ Мирный къалэм дэт Плесецк космодромым.
«ПщIэ зыхуэтщIхэу Марьянэ Пщызэбий и пхъумрэ Рафаэл Исмэхьил и къуэмрэ! — итщ письмом. — Ди гуапэу хъыбар фыдогъащIэ фи къуэ рядовой Тау Замир Рафаэль и къуэм дзэ къулыкъур екIуу, ныкъусаныгъэншэу зэрырихьэкIымкIэ, абыкIи щытхъу, фIыщIэ куэд зэрыхуэфащэмкIэ икIи къызэрихьымкIэ. Дзэ часть 13973-м къулыкъу зэрыщищIэ зэманым къриубыдэу, Замир зыкъигъэлъэгъуащ и къалэнхэр гъэзэщIэным жэуаплыныгъэр зыхищIэу, пэжу пэрыт сэлэту. Зыпэрыт IэнатIэм пщIэ щиIэу, къулыкъу къыдэзыщIэхэм щапхъэ яхуэхъуу апхуэдэщ Замир».
Дзэ частым и командир полковник Чиненков Анатолий и Iэр зыщIэлъ дэфтэрым апхуэдэу итщ хэлъ егугъуныгъэмрэ жанагъымрэ папщIэ Тау Замир дзэм и унафэщIхэм къабгъэдэкI фIыщIэ, щытхъу тхылъхэр мызэ-мытIэу къызэрыхуагъэфэщар. Чиненковым адэ-анэм фIыщIэ ин къахуещI Замир хуэдэ цIыху зэтет, хьэл-щэн екIу зыхэлъ, Хэкум и хъумакIуэ нэс зэрагъэсам папщIэ икIи абыхэм къохъуэхъу узыншагъэ быдэ яIэу, унагъуэ насыпрэ ехъулIэныгъэрэ щымыщIэу псэуну.
Адыгэ щIалэщIэм хужаIэ псалъэ гуапэхэм, дауи, гукъыдэжышхуэ къаритащ адэ-анэм. Абыхэм ягъуэта дэрэжэгъуэм зыкIи пебдзых хъунукъым Замир и анэшхуэ Хьэлимэт зыхищIа гурыщIэ инри. Анэшхуэм зэрыжиIэмкIэ, и къуэрылъху цIыкIур зэрысабийрэ жыIэщIэу, гууз-лыуз иIэу, цIыху щабэу къэхъуащ. Ар спортым, техникэм дахьэх, и адэр и щапхъэщи, абы и лъэужьым ирикIуэну хуейщ. И дэлъху закъуэм и ехъулIэныгъэхэм ирогушхуэ Замир и шыпхъу цIыкIу Арианни. Ар, адрейхэми хуэдэу, щIохъуэпс и дэлъхур щапIа унагъуэ дахэм бэIутIэIуншэу, узыншэу къахьыхьэжыну.
И Iыхьлыхэм, благъэхэм япэжыжьэми, адыгэ лъэпкъ напэр сакъыу зыхъумэ, Хэкум хуэщIапхъэ къалэн мытыншыр хабзэрэ нэмысрэ хэлъу, екIуу зэфIэзых Тау Замир дохъуэхъу и къулыкъур узыншэу кърихьэлIэну, нобэ хуэдэу и цIэр фIыкIэ къаIэту, нэхъыжьхэр зэрыгушхуэн, зэрыпэгэн адыгэлI къыхэкIыну.
ЖЫЛАСЭ Маритэ.
